CELEX: 32011R1288
Language: ro
Date: 2011-12-09 00:00:00
Title: Regulamentul de punere în aplicare (UE) nr. 1288/2011 al Comisiei din 9 decembrie 2011 privind notificarea prețurilor angro la banane în cadrul organizării comune a piețelor agricole

10.12.2011   
            
            
               RO
            
            
               Jurnalul Oficial al Uniunii Europene
            
            
               L 328/42
            
         REGULAMENTUL DE PUNERE ÎN APLICARE (UE) NR. 1288/2011 AL COMISIEI
   din 9 decembrie 2011
   privind notificarea prețurilor angro la banane în cadrul organizării comune a piețelor agricole
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole (Regulamentul unic OCP) (1), în special articolul 192 coroborat cu articolul 4,
   întrucât:
   
               (1)
            
            
               Regulamentul (CE) nr. 2014/2005 al Comisiei din 9 decembrie 2005 privind certificatele în cadrul regimului de import de banane în Comunitate pentru bananele puse în liberă circulație la taxa vamală din Tariful Vamal Comun (2) este abrogat prin Regulamentul de punere în aplicare (UE) nr. 1287/2011 al Comisiei (3) începând cu data de 1 ianuarie 2012. Regulamentul (CE) 2014/2005 conținea la articolul 2 alineatul (1) litera (a) dispoziții privind notificările prețurilor angro la banane galbene.
            
         
               (2)
            
            
               Pentru a continua monitorizarea pieței de banane, este necesar să se prevadă notificarea Comisiei de către statele membre cu privire la prețurile angro la bananele galbene care intră sub incidența codului NC 0803 90 10 în conformitate cu Regulamentul (CE) nr. 792/2009 al Comisiei din 31 august 2009 de stabilire a normelor detaliate pentru comunicarea Comisiei de către statele membre a informațiilor și documentelor cu privire la implementarea organizării comune a piețelor, la sistemul de plăți directe, la promovarea produselor agricole și la regimul aplicabil regiunilor ultraperiferice și insulelor mici din Marea Egee (4).
            
         
               (3)
            
            
               Pentru a se asigura coerența cu sectorul fructelor și al legumelor, este necesară înregistrarea prețurilor angro la banane galbene practicate pe piețele reprezentative enumerate în anexa XVII la Regulamentul (UE) nr. 543/2011 al Comisiei din 7 iunie 2011 de stabilire a normelor de aplicare a Regulamentului (CE) nr. 1234/2007 al Consiliului în ceea ce privește sectorul fructelor și legumelor și sectorul fructelor și legumelor prelucrate (5).
            
         
               (4)
            
            
               Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
            
         ADOPTĂ PREZENTUL REGULAMENT:
   Articolul 1
   În fiecare săptămână până miercuri, statele membre notifică Comisiei prețurile angro la bananele galbene care intră sub incidența codului NC 0803 90 10, defalcate pe țară de origine sau grup de țări de origine, înregistrate în săptămâna precedentă pe piețele reprezentative enumerate în anexa XVII la Regulamentul (UE) nr. 543/2011.
   Notificările menționate la primul paragraf se efectuează în conformitate cu Regulamentul (CE) nr. 792/2009.
   Articolul 2
   Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
   Prezentul regulament se aplică de la 1 ianuarie 2012.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 9 decembrie 2011.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 299, 16.11.2007, p. 1.
   
      (2)  JO L 324, 10.12.2005, p. 3.
   
      (3)  A se vedea pagina 41 din prezentul Jurnal Oficial.
   
      (4)  JO L 228, 1.9.2009, p. 3.
   
      (5)  JO L 157, 15.6.2011, p. 1.